Eile 12.03.2022 peeti Tartus TÜ Spordihoones esimest korda Eesti veteranide sisemeistrivõistlused kergejõustikus. Tõsi küll, et selle aasta 15.jaanuaris toimusid siinsamas ka Eesti meistrivõistlused viievõistluses veteranidele, aga nn üldised meistrivõistlused on peaasjalikult toimunud seni ikka Tallinnas. Viimased meistrivõistlused toimusid aastal 2020, kuna 2021 meistrivõistlused jäid Covid-i tõttu sootuks pidamata.

Kas aitasid koduseinad, suhteliselt väike osavõtjate arv (kokku osales 10 alal 11 naist ja 38 meest) või mingi muu asjaolu, igatahes nii edukat võistlust Tartu KEVEK-i võistlejatele ise ei mäletagi. Kui 2020 aasta veteranide meistrivõistlustelt Tallinnast toodi koju kokku 2 kulda, 2 hõbedat ja 4 pronksi, siis sedakorda jäeti koju koguni 10 kulda, 7 hõbedat ja 3 pronksi. Kokku osales Tartu KEVEK-ist 7 naist ja 11 meest. Suurima medalisaagiga taaskord Klaarika Eksi, kes tuli võitjaks 200m jooksus ja kõrgushüppes, hõbedale kuulis ja pronksile 60m jooksus. Kahekordseks võitjaks tulid veel Esmeralda Lille (800m ja 3000m), Margus Kirt (800m ja 3000m) ja Ülo Randaru (60m ja 200m). 2021 aasta parim seenior sportlane Juhan Tennasilm võitis lõpuks 1 kulla (kolmikhüppes) ja 1 hõbeda (60m jooksus). Juba kindlana paistnud kuldmedal kaugushüppes läks paraku ebakindla hoojooksu nahka. Kuus nulli jätsidki M80 klassi sisemaailmarekordi kaasomaniku sedakorda hoopis tulemuseta. Sama saatus tabas Juhanit ka kõrgushüppes, kus algkõrguseks valitud 1.15 ei alistunud kolmel korral. Ühe kuldmedali tõi KEVEk-ile ka Anneli Kodasma ja seda kuulitõukes. 2021 aasta Eesti mitmekülgseimaks veteransportlaseks kergejõustikus valitud Andrus Mutli võitis sedakorda kolm medalit – 2 hõbedat (60m tõkkejooks ja 200m) ning pronksi (kaugushüppes). Uuesti jooksuradadele naasenud Siiri Pilt võitis 2 hõbedat (800m ja 3000m). Pronkismedali võitis Ingrit Ernits 200m jooksus, püstitades ka ühtlasi uue Eesti rekordi N55 klassis ajaga 31,99, edestades vaid 7 sajandikuga KEVEK-i raudvara Erge Viiklaidi (puhas jooksuaeg 30,74 ja koefitsiendi aeg 26,51). Esmakordselt Eesti veteranide meistrivõistlustel osalenud Marina Mutli võitis kaugushüppes hõbemedali. Loodetavasti juba suvel näeme me tublilt treenivat Marinat ka jooksuradadel.

Südilt võistlesid ka teised KEVEK-i sportlased. Ilmar Tagel püstitas 3000m jooksus uue isikliku ja miks mitte ka Eesti tippmargi M80 klassis ajaga 18.27,30, mis koefitsientide alusel arvutatuna tõi ajaks koguni 9.27,05, kaotades pronksmedali võitjale vähem kui 3 sekundiga. Samuti näitas suurepärast hetkevormi meie pesamuna Airos Lain, kes jooksis 200m sellise suurepärase ajaga nagu 25,25 (koef. aeg 24,82 ja 5. koht 14-ne võistleja hulgas). Samuti 5. koha võitis Airos kaugushüppes tulemusega 5.94 (koef. tulemus 6.12). Kuulitõukes alistas Airos 12m joone, saades viimasel katsel tulemuseks 12.10. Kokku võistles Airos lausa neljal alal (60m, 200m, kuul, kaugus). Samuti neljal alal leidis endas jõudu võistelda veel üks KEVEK-i mitmekülgsemaid veterane Priit Jõgi, püstitades ridamisi isiklikke hooajatippmarke. Egas tihti ongi oluline iseendaga rinda pistmine ja tulemuste parandamisega arvestamine. Tublilt võistles veel Ülo Niinemets, kes leidis endas jõudu nii 200m sprindiks kui ka 3000m jooksuks. 200m jooksus jooksis Ülo ennast alla 30 sekundi „klubisse“ ajaga 29,94. 3000m jooksus jäi Ülo pronksmedalist lahutama vaid 0,3 sekundit. Jooksu puhas aeg 10.47,06 ja koef. aeg 9.24,95. Oma tulemuse tegid ära ka Are Kondas ja Peeter Kuznetsov.

Ja lõpetuseks tahaks öelda kiidusõnu ka Heino Sildala aadressil. Ühelt poolt seetõttu, et Heinot võib julgelt nimetada minu esimeseks juhendajaks veteranspordis, kes siiani oma nõu ja jõuga abiks on ja teiseks selle tõttu, et ta lasi endale nädal tagasi augu pähe rääkida, kui tegin talle ettepaneku osaleda vigastatud Aivar Pere asemel 4x200m teatejooksus ankrumehe rollis. Vaid nädala jagu lõigu trenni ja Heino oligi päeva viimases jooksus viimase jooksjana valmis tõeliseks mehe teoks. Tasuks kirjutati see jooks Eesti veteranspordis ajalukku, kui esmakordne M60 klassis läbitud 4x200m teatejooks üldse, koosseisus Ülo Randaru, Lauri Lipp, Ivar Raig (M65) ja Heino Sildala lõpetati jooks ajaga 2.09,89, jäädes sedakorda veel alla Margus Kirdi 800m jooksuajale 2.09,19. Aga teistele teed rajav algus sai siingi tehtud. Nüüd jääb veel suvel joosta M60 klassis esmakordselt 4x400m teatejooks. Seniks kõigile head treening indu. Ka sulle Aivar. Ootame sind väga rajale.

Suured tänud ka võistluste peastatistikule Reeta Partsile tulemuste operatiivsel avaldamisel, peakohtunik Jaan Tiitsaarele, sekretariaadile, ajavõtubrigaadile eesotsas Marko Jänesega, valdavalt õigeaegsete stardipaukude autorile Enn Lilienthalile ja loomulikult võistlustele hääle ja operatiivse ülevaate taganud Marti Soosaarele, kelle aja- ja asjakohased kommentaarid andsid kõigile selge ülevaate toimunust. Rahalise poole ehk osavõtumaksude laekumise eest kandis vastutust Anneli Kodasma. Ja loomulikult kõik need taustajõud, kes osalesid nii tehnilise poole tagamisega kui ka kohtunikud ja abikohtunikud, vabatahtlikud. Loodetavasti võistlus läks igati korda ja teine kordki usaldatakse ka meid tartlasi Eesti esindusvõistluste korraldamises. Minu teada suuremat laadi vigastusi keegi osalejatest ei saanud ning need pisikesed lihas- ja kondivalud, mis igapäevaselt meid kimbutavad, käivadki veteranspordi juurde. Olgem ikka terved ja rõõmsad! Edu!